孫彥古畫風雨山水歌
作者：張耒
朝代：宋

paragraphs: 山深巖高石壁青，白日忽變天晦冥。
黑風驅雲走不停，驚電疾雨來如傾。
山前雨點大如手，山下水湧危槎橫。
崩崖古樹老有靈，吼怒直與風雲爭。
枝披葉偃鬭不怯，萬竅却欲藏雷霆。
鞭馿疾驅者誰子，石路嶮澀馿凌兢。
目迷心懾愈不及，來憩樹下如寒蠅。
蒼茫直與鬼神接，恍惚不保龍蛇驚。
平居此樂忽入眼，孫家古圖纔可辨。
奈何一幅一尺餘，欲奪天地之奇變。
我心愛之良有以，昔苦山行親遇此。
一生兩足不下堂，輸爾朱家貴公子。